SKRIFTLIG FORESPØRGSEL E-2975/01

af Erik Meijer (GUE/NGL) til Kommissionen

(26. oktober 2001)

Om: Fortsat ødelæggelse af Westerscheldes flodmunding gennem anlæggelse af en containerhavn i kystområdet De Kaloot ved Vlissingen

1. Er Kommissionen bekendt med, at der som følge af en uddybning vil ske yderligere skade på Westerscheldes nordbred, hvis koncessionsansøgningen i forbindelse med den nederlandske lov om tørlægning og inddigning samt revisionen af regionsplanen for provinsen Zeeland og byplanerne for kommunerne Vlissingen og Borssele fører til anlæggelse af Westerschelde Container Terminal øst for indsejlingen til Sloehavens i det nuværende lavvandede tidevandsområde (De Kaloot), hvor stranden og det nuværende grønne dige med små vandreklitter skal erstattes af en kaj med høje kraner og en dyb sejlrende?

2. Er Kommissionen bekendt med, at De Kaloot er et unikt findested for fossile skaller og hajtænder, at der vokser strandtidsler, og at stedet af sæler benyttes som hvilested?

3. Er Kommissionen bekendt med den rapport om denne sag, der er udarbejdet af instituttet for udviklingsvidenskab og økologi, afdelingen for miljøbiologi, ved universitetet i Leiden?

4. Kan Kommissionen bekræfte, at gennemførelse af denne plan vil medføre, at næsten hele det nuværende naturbeskyttelsesområde Rammekensschoor på Sloehavens vestside forsvinder, og at den nødvendige naturkompensation på ny søges bag diget, nu på den meget smukke Weizingepolder øst for Oost-Souburg, der så længe har modstået følgerne af industrialisering og urbanisering?

5. Kan Kommissionen inddrage den ovenfor anførte planlagte forøgelse af skaderne på naturen og mangelen på seriøs kompensation i det søgsmål om den nederlandske politik for kompensation for naturskader langs Westerschelde, den i øjeblikket forbereder ved Domstolen, i stedet for først senere at indlede et særskilt søgsmål, hvilket medfører risiko for, at der på grund af ødelæggelse af det nuværende landskab på det tidspunkt allerede er skabt fuldbyrdede kendsgerninger?

Svar afgivet på Kommissionens vegne af Margot Wallström

(29. november 2001)

Kommissionen har gennem en række presserapporter fået oplyst, at der findes en plan om opførelse af en ny containerterminal ud til Westerschelde ved Vlissingen. Da Westerschelde er udpeget som Natura 2000-område, vil Kommissionen sikre sig, at den nederlandske regering efterkommer sin forpligtelse i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Kommissionen er klar over den betydelige naturværdi af lokaliteten Kaloot nær ved Borssele, da der allerede som led i LIFE-Natur projekt nr. B4-3200/94/729 Marsh Amelioration along the River Scheldt (MARS) er ydet støtte til omfattende foranstaltninger med henblik på at øge områdets bevaringsmæssige værdi.

Kommissionen kender intet til den rapport fra universitetet i Leiden, som det ærede medlem henviser til. Kommissionen har dog modtaget flere undersøgelser vedrørende den aktuelle og fremtidige forvaltning af økoystemet i Westerschelde, udsendt af de belgiske og nederlandske myndigheder i fællesskab.

Desuden har Kommissionen for nylig modtaget en klage over, at den VVM-procedure (vurdering af projektets indvirkning på miljøet), der har fundet sted i forbindelse med Containerterminalprojektet ved Vlissingen, ikke mundede ud i en korrekt vurdering af den mulige skade på naturværdierne i Westerscheldes udmunding, især hvad angår nogle de lokaliteter, det ærede medlem omtaler.

Kommissionen vil snarest muligt sende den nederlandske regering en anmodning om yderligere informationer om håndhævelsen af habitatdirektivets (92/43/EØF) artikel 6, stk. 3 og 4, i forbindelse med dette projekt.

(1) EFT L 206 af 22.7.1992.